सान्त्वना खुसीमा भिड्दै स्विडेन र अस्ट्रेलिया
अस्ट्रेलियाले आफ्नो सह–आयोजना भएको महिला विश्वकप फुटबलबाट त्यतिबेला सुखद बिदाइ 
चाहने छ, जतिबेला टोलीले शनिबार तेस्रो स्थानलाई हुने खेलमा स्विडेनको सामना गर्नेछ ।
मेलबर्न — अस्ट्रेलियाले आफ्नो सह–आयोजना भएको महिला विश्वकप फुटबलबाट त्यतिबेला सुखद बिदाइ चाहने छ, जतिबेला टोलीले शनिबार तेस्रो स्थानलाई हुने खेलमा स्विडेनको सामना गर्नेछ ।दुवै टिमका लागि तेस्रो स्थान सान्त्वना पुरस्कारबाहेक अरू केही भने हुने छैन । तर, आयोजक देशका रूपमा अस्ट्रेलिया यही कांस्य पदक जित्नका लागि भने प्रेरित रहनेछ । अस्ट्रेलियाली कप्तान साम केरले खेल अगाडिको प्रि–म्याच कन्फ्रेन्समा भनेकी छन्, ‘हामी सबैको खेल जीवनमा पछिल्लो चार साता खुबै सानदार र सम्झनलायक रह्यो । प्रतियोगिताका क्रममा जसरी पूरा देश हाम्रो समर्थनमा अगाडि आएको छ, त्यो निकै सुन्दर छ । हामीलाई थप एक खेल्नु छ र हामी यो जित्न चाहन्छौं ।’तेस्रो स्थानको खेल लाङ–पार्कमा हुनेछ । अस्ट्रेलियाका लागि यहाँसम्मको यात्रा आफैंमा अद्वितीय छ । तर, स्विडेनका लागि भने यो खेलमा खासै रूचि नहुन सक्छ, किनभने टोलीले यसअघि तीनपल्ट तेस्रो स्थानमा चित्त बुझाइसकेको छ । त्यसमध्ये चार वर्षअगाडि फ्रान्समा भएको विश्वकपमा पनि स्विडेन तेस्रो नै भएको थियो । स्विडेनी व्यवस्थापनका लागि आफ्ना खेलाडीलाई मानसिक र शारीरिक रूपमा यस खेल खेल्न तयार पार्ने चुनौती रहनेछ । फेरि एकपल्ट फाइनल नजिक पुगेर त्यसमा प्रवेशको अवसरबाट वञ्चित भएपछि स्विडेनी खेलाडी स्तब्ध देखिएका छन् । स्विडेन टोकियो ओलम्पिकको फाइनलमा पनि क्यानडासँग पराजित भएको थियो । गत वर्षको युरोपेली च्याम्पियनसिपमा पनि स्विडेन सेमिफाइनलमा इंग्ल्यान्डसँग हारेको थियो । इंग्ल्यान्डले अन्ततः प्रतियोगिताको उपाधि नै जितेको थियो । यी सबै पृष्ठभूमिका बावजुत पनि स्विडेनी प्रशिक्षक पिटर गेरहार्डसन शनिबारको खेलमा आफ्ना खेलाडी राम्रो प्रदर्शनका लागि प्रेरित रहने मान्छन् । ‘खेलाडीमा उत्प्रेरणाको कमीको कुरा छैन,’ प्रशिक्षक गेरहार्डसनले मिडियासँगको कुराकानीमा भनेका छन्, ‘हाम्रा सबै खेलाडी राम्रो अवस्थामा छन् । हामीले सामना गर्नुपर्ने एकमात्र समस्या भनेको अस्ट्रेलियाका रूपमा त्यस्तो प्रतिद्वन्द्वी छ, जसलाई असाध्यै राम्रो गर्न तयार छ ।’ सेमिफाइनल अगाडि दुवै टिमले रक्षापंक्तिमा उत्कृष्ट प्रदर्शन गरे पनि निर्णायक मोडमा उनीहरू नराम्रोसँग चुकेका थिए । दुवै टिमले यसका लागि महँगो मूल्य चुकाउनुपरेको थियो । खेलको अन्त्यतिर स्विडेनको रक्षापंक्तिले स्पेनलाई रोक्न सकेको थिएन भने इंग्ल्यान्ड पनि अस्ट्रेलियाली रक्षापंक्तिसामु मजबुत देखिएको थियो । फेरि दुवै टिममा धेरै समानता पाइन्छ र दुवै पक्षका खेलाडी एक आपसमा परिचित पनि छन् । अस्ट्रेलियाली प्रशिक्षक स्वयं स्विडेनी हुन् । फेरि अस्ट्रेलियाका अधिकांस खेलाडी स्विडिस लिगमा खेल्छन् । अस्ट्रेलियाली प्रशिक्षक टोनी गुस्ताभसन भन्छन्, ‘यो खेल निकै शारीरिक हुने निश्चित छ । मलाई लाग्छ, दुवै टिमका खेलाडी आक्रामक भएर मैदानमा उत्रन्छन् । दुवैको लक्ष्य जितसँगै प्रतियोगिता टुंग्याउने नै हुनेछ ।’